Peterjasie Patriot #151
Welkom aan alle nuwe intekenare! Daar is 'n lekker pasella om te gaan aflaai ondertoe.
Ons kom sopas terug van 'n lekker rondry vakansie, ons was onder andere by Laingsburg, Kagga Kamma, Sutherland (brrrr) garies, Pofadder en die Kgalagadi Oorgrenspark. Enigste plek waar ons blomme gesien het was by Skilpad in die Namaqua Nasionale Park. Hieronder is skakels om na die fotos te gaan kyk:
Kry inligting oor al die Currie beker en Bokke se wedstryde hierdie jaar. Loot Eksteen het dit mooi saamgevat, gaan kyk ondertoe en laai dit vir jou af.
Die verskil tussen dames en regte vrouens...
Dames - As jy per ongeluk te veel sout by 'n dis gegooi het terwyl dit nog kook, gooi 'n geskilde aartappel by, die sout sal opgetrek word.
Regte Vrouens - As jy te veel sout bygevoeg het, is dit 'n jammerte. Ek het dit gemaak en jy SAL dit eet... of maak jou eie
Dames - Hulp vir hoofpyn: Vat 'n halwe suurlemoen, sny dit in die helfte en smeer dit aan jou voorkop. Die pyn sal weggaan.
Regte Vrouens - Vat suurlemoen, meng dit met tequila, en drink, jy mag dalk nog jou hoofpyn hê, maar so what?
Dames - Sit 'n Klein "marshmallow" in die onderpunt van 'n roomyshorinkie om te keer dat die roomys lek.
Regte Vrouens - Suig net die roomys van onder af. Jy lê seker in elk geval met jou voete in die lug op die bank.
Dames - As 'n koekresep sê jy moet die bodem van die pan met meel strooi, gebruik sommer van die droë koekmengsel, dan sal daar nie wit gemors onder aan die koek wees nie.
Regte Vrouens - Gaan bakkery toe, hulle sal die koek sommer versier ook.
Dames - Gebruik 'n washandskoen om bottels oop te maak wat vassit.
Regte Vrouens - Gaan vra daardie aantreklike nuwe buurman.
Dames - Gooi die oorskietwyn in ysblokhouers, vries dit en gebruik dit later in sous en geregte.
Regte Vrouens - OORSKIETWYN? Wat jy waaaaa kry?
Ek stuur elke nou en dan fotos in na die Treknature webwerf, gaan kyk gerus na die fotos wat ek op ons reise geneeem het en al opgelaai het: http://www.treknature.com/members/FunkyMunky/photos/
Baie dankie aan Leon van Nierop en ook RSG vir die vergunning om teks van hierdie reeks te gebruik
Die era van musiekrolprente
As Julie Andrews in THE SOUND OF MUSIC en AUDREY HEPBURN in MY FAIR LADY dit kon doen, kon die Afrikaanse rolprent ook. En so breek die era van die musiekrolprent in Afrikaans aan met ELMO DE WITT aan die stuur. Elmo begin as 'n regisseur vir Jamie Uys in 1959 met Satanskoraal wat in Mosambiek verfilm is en S.A. se eerste onderwatertoneel bevat. Hy maak ook die kontroversiële TER WILLE VAN CHRISTINE wat godsdiens aanraak en 'N BEELD VIR JEANNIE oor 'n beeld van vroue in die konsentrasiekamp in die jare 70. Maar eers maak Elmo DIE DANIE BOSMAN STORIE:
Franz Marx speel die rol van een van S.A. se mees geliefde komponiste in DIE DANIE BOSMAN storie in 1969. Gilbert Gibson skryf die draaiboek, Lance James sing namens Franz Marx en Con Lamprecht is die musikale regisseur. 'n Doodgewone klerk in die Landboudepartement van die Uniegebou skribbel NOTE in plaas van syfers, en stuur 'n kwaai boer na sy baas, mnr. Uys toe, gespeel deur Siegfriedt Mynhardt, in plaas daarvan om self die probleem te hanteer.
Kort hierna ontmoet Danie die pragtige Dorothy, Min Shaw. So tussen kontrakte met die SAUK en sy saai werk, stuur Danie vir Dorothy blomme en geskenke. En woerts! Die twee trou en dink hulle kan van liefde, kouewater en musiek oorleef. Maar die depressie tref die land en niemand wil Danie se musiek koop of speel nie... In 'n interessante eerste word die doek in 16 dele verdeel om Danie en Dorothy se geluk in 'n montage te bevestig, maar dan deel Dorothy vir Danie die verpletterende nuus mee: sy kan nie kinders hê nie. Dorothy en Danie sit in 'n park en wroeg oor hul lot... tot Danie 'n oubaas sien, 'n ou musikant... wat langs 'n dam vir hulle viool speel....
Maar geld bly skaars en Danie en Dorothy trek in 'n kleinerige huisie, vir Danie 'n KROT, in om geld te spaar. 'n Welsynswerkster, 'n klein rolletjie deur die formidabele Dulcie van den Bergh, bring 'n pleegkind aan wat die Bosmans grootmaak. Maar niemand wil Danie se musiek hê nie en in 'n oomblik van woede verbrand hy dit.
Danie Bosman raak siek en Dorothy raak swanger. Danie word Kaap toe verplaas en op die maat van sy musiek beleef ons die skoonheid van Kaapstad terwyl Tafelberg buite waghou....
Danie raak al sieker, maar die mense raak bewus van sy musiek en gedurende die simboliese ossewatrek word Boereseun 'n reuse-treffer. Maar Danie se eerste tjek is 'n skamele 1 en 6... al het 50,000 plate verkoop... want in daardie stadium word tantieme nie aan komponiste in S.A. betaal nie. Op die hoogtepunt van sy lewe, wanneer Danie 'n groot uitvoering op radio gee van die Danie Bosman Simfonie, stort hy finaal inmekaar en sterf aan kanker. Gedurende sy sterftoneel vra Danie Dorothy om 'n belofte. En in Danie se gedagtes die klank en ritme van 'n trein....
Franz Marx en Min Shaw in DIE DANIE BOSMAN storie, ook genoem: Danie Bosman.
Die jare sestig is 'n vreemde mengelmoes van aksieprente soos Die Jagters Diamante is Troewe, Boerboel de Wet en die nostalgiese RUITER IN DIE NAG, terwyl komedies nog steeds die botoon voer: Jy is lieflik vanaand, Piet se Niggie, As ons 2 eers getroud is en Die Professor en Die Prikkelpop. Jim Reeves kom Suid-Afrika toe vir KIMBERLEY KIM met 'n jong Jans Rautenbach, aan wie ek die hele program volgende week wei, en Emil Nofal, maar Elmo de Witt gaan volstoom voort met glansryke musiekrolprente waarin mooi mense, wat nie altyd kan toneelspeel nie, keurige liedjies uit basuin. Die grootste treffer wat S.A. tot in daardie stadium gesien het, was HOOR MY LIED. Ek onthou dat ons dit by die inry gaan kyk het, en dat die motors letterlik kilometers ver gestaan het.
Vier mense skryf HOOR MY LIED se storie in 1967: Basil Stols, AP Du Plessis, Sakkie vd Walt en Elmo de Witt. As assistent kameraman, 'n man wat self sy merk as later regisseur sou maak: Manie van Rensburg. Na sy geliefde sangeres-vrou se dood beland Gé Korsten is 'n dokter in 'n ongeluk waarin sy dogtertjie, Marietjie, Lindie Roux, verlam word. Martin Pols oftewel Mark Condor wat met Gerhard Viviers se stem praat, en Helga van Wyk is verantwoordelik vir die ongeluk. Elmo maak hier van parallelle redigering gebruik wanneer die twee motors na mekaar toe aan spoed. En intussen onthou Dr. Dawid sy geliefde vrou wat deur die heide hardloop en kort daarna oorlede is, gespeel deur Min Shaw.
Maar onheil wag op die pad.....
Verpleegster Lydia en haar verloofde, Helga van Wyk en Martin Pols vry vrolik terwyl die dokter vir Marietjie in die motor sing. En dan... 'n tragedie!!
Dr. Dawid begin blind word en Marietjie kan nie loop nie... die dialoog was styf en onnatuurlik en die spel deklamerend en geforseerd, maar die mense het na HOOR MY LIED toe gestroom, al was dit net om te hoor hoe Gé vir 'n hospitaal vol siek kindertjies 'n liedjie sing. Dit was sentimenteel en soetsappig met stroop oor elke koeksister, maar die mense het weer en weer gaan kyk. En tussenin, Wena Naude as die afkeurende matrone wat toesig hou.
Dr. Dawid raak verlief op die verpleegster Lydia, gespeel deur Helga van Wyk, maar hy kan nie meer opereer nie want hy kan nie meer ordentlik sien nie. Marietjie kan net in New York geopereer word en die karakters vertrek Amerika toe... Ons sien tonele van dr. Dawid en sy geliefde Lydia in New York. Die melodrama volg mekaar in flink tonele op, soos Gé Korsten wat HOW DEEP IS THE NIGHT sing terwyl hy blind word met 'n jong Dirk de Villiers as een van dr. Dawid se pasiënte wat sy lewe aan hom te danke het. Dr. Dawid hou die een konsert na die ander om geld in te samel, sodat almal uiteindelik Amerika toe vertrek vir Marietjie se operasie. 'n Oog-spesialis wat dr. Dawid se sig kan herstel, staan hom te woord.... En dan sing Dr. Dawid gee in die buiteland dawerend die titelliedjie van HOOR MY LIED. Hy sing sy hart uit oor sy lewe en sy liefde vir Lydia. En die feit dat beeldskone wonderwerke in die jare sestig, veral in die Afrikaanse fliek, altyd sou moontlik wees.
Dr. Dawid, nou half blind, word deur impressarios raakgesien en saam met sy geliefde Lydia en sy dogtertjie gaan hy aan die einde van die rolprent op 'n wêreldtoer in HOOR MY LIED.
In daardie dae, 1968, maak 'n jong Dirk de Villiers opgang met nog 'n musiekrolprent wat 'n klein loket-revolusie sou veroorsaak. Franz Marx en Min Shaw in 'n soort boere-musiekblyspel wat die sjarme van Jamie Uys se onskuldige boere-karakters kombineer met slapstick-komedie, lomp kommuniste as skurke, en 'n pragtige plaasnooi wat 'n voorliefde vir jeeps het waarin sy dan uiting gee aan haar liefde vir die wêreld. Mense op die platteland het veral gestroom na 'n huldeblyk aan die onskuld van 'n onskuldige boereseun wat betrokke raak by diamantsmokkel, wrede Russe, 'n vietse Russiese verleidster en 'n parmantige bobbejaantjie genaamd Filies. JY IS MY LIEFLING was 'n reuse-treffer.
Dirk de Villiers, wat einde verlede jaar oorlede is, is in 1924 gebore. Hy begin as akteur in rolprente soos Die Krugermiljoene, voordat hy die verhaal vertel van 'n onskuldige bleeksiel-plaasboer Willie Willeboer wat maats maak met 'n bobbejaantjie op sy bosveldplaas en verlief raak op die minsame nooi van die plaas langsaan, Min Shaw. In hierdie toneel huppel en kerjakker Willie saam met Fielies die bobbejaantjie rond, voordat Min bietjie later uitgelate agter die stuurwiel van 'n jeep met 'n melodie lostrek. Maar sy pluk daardie stuurwiel met soveel mening rond dat die jeep LANKAL die pad moes byster geraak het. Die jeep bly wonderbaarlike stewig op die pad en wat sing is Min!
Die diamant wat gesteel word, word per valskerm oor die bosveld afgegooi en natuurlik beland dit in Willie Willeboer se besit. En hier sit die onskuldige er stort sommer buite en die ondeunde plaasnooi, Mindie konsternasie wat in die Grand Teater in Brakpan losgebars het toe ons JY IS MY LIEFLING daar gaan kyk het, en S.A. se eerste naaktoneel skielik in JY IS MY LIEFLING vertoon is. Franz Marx as Willie Willeboer stort sommer buitekant, en die ondeunde plaasnooi, Min Shaw, kom onverwags om die hoek en sien dit was die bobbejaantjie die afgelope paar weke moes aanskou... 'n kaal man onder die stort. En terwyl die water stroom en die bobbejaantjie lag en die meisie se oë bewonderend rek, sing die voëltjies en speel die musiek.
En na vele misverstande waarin Willie die diamant in 'n olifant se boud skiet en die skurke op hul herrie kry, sit Min Shaw weer in haar geliefde jeep, ruk en pluk aan die stuurwiel en besing die skoonheid van haar liefde vir Willie in JY IS MY LIEFLING! Dit was 'n tyd van absolute onskuld. Die platteland was altyd voorgehou as 'n ongeskonde paradys, die karakters was suiwer en skoon en enigiemand wat dit gewaag het om hierdie utopia te versteur, is wreed gestraf. Dirk de Villiers maak nog vele rolprente hierna, o.a. Die Spaanse Vlieg, die eerste TV drama oor bruinmense in Afrikaans waarvan ek die draaiboek geskryf het, Jantjie, en die TV-reeks ARENDE. Hier bewys Min Shaw haar liefde aan Willie Willeboer met intense sang gedurende die slottonele van JY IS MY LIEFLING met son 'n skeutjie van GREEN SLEEVES. Die liefde blom en die maroelas pop as die boeremeisie haar trou aan Willie belowe.
Min Shaw sing oor hoe lekker dit is om die boerseun te kry in JY IS MY LIEFLING
Gert, Maryann en Oortjies
Ado, ons Bouvier rem aan sy loopketting, hy is altyd opgewonde as ons vir ons gereelde middagstappie gaan. Hy het sy gereelde ruikplekkies, dan moet ek maar geduldig wag tot hy sy ruikding klaar gedoen het en ons weer kan aanstap.
Regoor die plaaslike winkelsentrum hoor ons 'n opgewonde njaf-njaf en 'n klein kriek van 'n brak storm van onder 'n struik uit en rem aan die ketting wat om sy nek vasgemaak is. Ado pluk my amper onderstebo soos hy trek om die dingetjie by te kom.
En dis toe ek hom sien, die boemelaar wat gereeld in die omgewing was tot 'n paar maande gelede toe hy en sy maat, ek het toe nog gedink dis sy vrou, eendag nie meer te siene was nie. Dankie tog, het ek by myself gedink, nou kan ek en Ado rustig smiddags ons stapding doen.
"Middag oom, jammer oom." Vra hy verskoning vir sy hond se gedrag. "Ons wou nie pla nie oom." Hy lyk soos enige ander boemelaar lyk. Lang hare kruip onder sy pet uit, gesig ongeskeer, klere oud maar tog skoon.
"Geen probleem." laat ek weet en ek rem vir Ado verder, hy loop al terugkykend na die njaffende brakkie tot ons om die draai is en ons ongestoord verder kan stap.
Heeltyd oppad huistoe dink ek aan die man en sy hond. Wie was hulle, waar kom hulle vandaan, hoe het hulle in die haglike omstandighede beland.
By die huis aangekom het ek reeds besluit, ek gryp gou my kamera en 'n notaboekie, en stap terug tot waar ek hulle gesien het.
"Middag, oom, my naam is Gert, Gert Erasmus." groet hy my toe ek nader stap en steek sy hand uit.
Ek groet huiwerig.
Ek sien 'n vrou staan oorkant die pad by die winkelsentrum uitgang met haar kartonbordjie. Karre ry by haar veby, lyk nie of iemand vir haar iets gee nie.
Ek val met die deur in die huis, "Kan ons bietjie gesels? Sal jy omgee om jou storie vir my te vertel en kan ek ook 'n paar fotos neem?"
Tot my verbasing stem hy in.
"Wag, laat ek net gou vir Bokkie roep" en hard skree hy vir haar, "Bokkie, kom gou hier, die oom wil fotos neem!"
Sy kom oor die pad na ons toe aangestap, gesig beplooid, maar ek reken dis eerder van die lang sonstaan as van ouderdom.
"Middag oom," en sy steek haar hand uit. Haar greep is stewig, nes syne was, in my gedagtes dink ek dat dit van hulle harde leefwyse is.
Hulle gaan sit op platgedrukte kartonbokse voor my en ek neem sommer op die gras plaas, sommer so agter die struik op die sypaadjie. Oortjies, die brakkie, behaaglik uitgestrek in die laatmiddag sonnetjie.
"Gee julle om as ek 'n storie oor julle skryf en dalk 'n paar fotos neem ook? Ek is bereid om te betaal daarvoor" vra ek.
"Dis goed so, oom, ons het niks om weg te steek nie, ons baklei nie, steel nie, pla niemand nie, hierdie bord praat vir ons," en hy hou die bord op sodat ek kan lees: Hungry no food. Small donation. Please help, I thank you?
"Vertel my bietjie wat het gebeur dat jy hier op die sypaadjie geland het" vra ek vir Gert.
"Wel, oom, ek het Standerd 8 gemaak op Kraaifontein toe word ek motor mechanic wat ek gedoen het tot 1992. Maar ek was intussen vir 7 jaar in die tronk ook"
"Waarvoor was jy in die gevangenis, Gert?" vra ek.
"Haai nee oom, dit kan ek nou nie sê nie, ek het my tyd gedoen en my skuld is betaal, let bygones be bygones"
"My been en rug het ook seergekry, oom, ek het al vyf keer aansoek gedoen vir disability maar daar het nog niks van gekom nie, ek het nou maar opgegee."
"Ek was getroud ook, in 1964. Vier kinders, twee seuns, twee dogters. Ons praat nie, hulle wil niks van my weet nie" en hy gee 'n lang sug.
"Ek ontmoet toe vir Maryann in 1992 en ons is van daardie tyd al saam, nee, ons is nie getroud nie, leef meer net so saam"
Janee, dink ek, twee siele wat die lewe uitgewerp het en wat in mekaar nou troos en samesyn vind.
"En jy, Maryann?" vra ek. "Hoe het jy hier gekom?"
"Sorry oom, kan ek maar rook?" vra sy beleefd, ek laat haar begaan.
Sy gee 'n lang trek aan die sigaret en begin haar storie.
"Ek was in 'n spesiale skool maar het in Standerd 6 die skool gelos. Toe ek op 17 getroud is het ek al twee kinders gehad. Ons is sommer vinnig geskei. Ek weet waar my kinders is maar hulle stel nie in my belang nie. Die seun is 'n poliesman."
"Party dae maak ons so R100, oom" vertel sy verder. "Op 'n baie goeie dag het ons al R300 gemaak. Ek staan maar met die bord, die mense geen nie as Gert staan nie"
'n Swartman op 'n fiets stop by ons, hy roep haar nader, gee vir haar twee fotos wat hy van hulle geneem het.
Maryann kom wys vir ons die fotos. Hulle is poskaart grootte en ek sien Gert, Maryann en Oortjies pryk op die fotos.
"Hy vra ons net R15 per fotos," sê Gert ewe trots, "ek het hom klaar betaal."
"Ek lyk mooi in die pakkie, nê?" vra Maryann en hou sodat ek kan sien. Ek voel skielik skaam dat hulle met sulke ou klere kan spog en ons het soveel mooier en nuwer klere.
Ek het intussen agt fotos van hulle geneem en ek verseker hulle dat ek die fotos vir hulle sal gee sodra ek hulle laat druk het. Hulle verseker my dat hulle oor twee dae nog daar sal wees voordat hulle weer vertrek. Hulle gaan glo Komatipoort toe omdat dit warmer daar is, hulle gaan sommer daar bly vir die winter.
"Ons is nog 'n week hier, oom, dan gaan ons maar weer die pad vat, dit word nou koud saans"
"Waar slaap julle, Maryann?" Vra ek.
"Hier oorkant die pad by die garage is 'n carwash, oom, sommer daar onder hulle afdak. En as dit dalk reën slaap ons sommer in die garage se toilette." Laat sy weet.
Ek dink aan die lekker snoesige warm bed by die huis en kry hulle sommer baie jammer. Selfs Ado slaap seker warmer as hulle.
"Ons kan maar ophou vir die dag" sê Maryann, "die parking raak nou vinnig leeg." Die son mik vinnig horison toe en die luggie raak koeler.
Ek groet en prop 'n R100 noot in Gert se hand.
"Baie dankie oom, die Here sal jou seën" hy kan my nie in die oë kyk nie.
Daar is 'n knop in my keel as ek wegstap.
"Moenie die fotos vergeet nie, oom" roep Maryaan agterna.
Hulle vat hulle paar besittings en loop oor die pad na die carwash se afdak. Oortjies aan sy leiband stap gehoorsaam saam.
Ek stap na 'n warm huis, lekker kos en sagte bed en besef dat ek so baie het om voor dankbaar te wees. Ek prewel 'n gebed en vra dat 'n Hoër Hand hulle moet beskerm.
Deur Peter Thomas
Dis amper Lente!
Baie dankie, Zalome
OPLOSSING VAN AL JOU PROBLEME
Dis ampers Lente. Somer is vinnig op pad na Suid Afika. Koop 'n vrolike nuwe handoek en sonbrille. Kry 'n groot nuwe bottel sonskerm. Haal die bikini's en swembroeke uit. Skeer die wolletjies af hou die beentjies glad. Nou is dit tyd om daardie aaklige ekstra kilo's af te gooi!
Skud die kop van links na regs en van regs na links. Doen dit weer en weer 'n keer wanneer jy ookal 'n tweede porsie van enige ryk, nie verslankende voedsel aangebied word!
Dit word gewaarborg, werk uitstekend en kos niks.
In 'n noodgeval gryp die tafelblad vas met 'n stewige greep. Kners die tande opmekaar en haal stadig maar diep asem. Jy sal krag put uit 'n bron wat jy nie geweet het jy het nie. Stoot jouself stadig maar beslis weg van die tafel af elke keer as tweede porsies nagereg of koek bedien word. Of kortliks soos bo aangetoon, wanneer jy ookal 'n tweede porsie van enige ryk, nie-verslankende voedsel aangebied word!
Die manne kan ook maar naderstaan en daardie kop, nek en tafel vasvat oefening doen. Daardie boepmaag moet weg! Daardie afdak moet afgeslaan word. Die sokker bier-sessies was gladnie goed vir jou nie. Daardie ding van vrouens is vet maar mans is net groot, fris en sterk moet end kry. Soek daardie abs onder die spek en wys dit weer 'n slag.
Mans en dames.
Werk aan daadie lyf.
As jy iets het om te wys, wys dit.
Glo my, jy het dit nog.
Al die knoppe en bulte sit nog almal op dieselfde plekke!
Dames julle moet slank en sag en gerond wees.
Die manne gespierd en ferm met 'n stewige agterwêreld!
Daar is net een ding wat jou vet maak en dit is te veel eet!
Beste eetplan is hou dit eenvoudig en tel die kalorië.
Ten minste 30 minute oefening elke dag om mee te begin.
Begin sommer nou en trap die riel op die ritme van die musiek. Begin om die koppie heen en weer te skud.
Dan dans jy. Gaan mal!!
Hoe lank voor jy skoon uitasem is?
Toemaar . . . . jy werk mos nou daaraan!
As hierdie boodskap jou nie terugpluk en wakkerskud die werklikheid in nie dan gee ek moed op met jou!
Ek het al 6 pond verloor!
Pasella - Goue gedagtes
Vriendin van my, Anna Eksteen, het hierdie besonderse boekie saamgestel, regs klik hier om dit af te laai.
Rondswerf op die internet
Hierdie is een van daardie juwele wat op die internet rondswerf en heel per toeval in jou eposbus beland, gewoonlik is die skrywer heel onbekend. Ai, maar Afrikaans kan darem maar lekker beskrywend wees!
Ek sit laat agtermiddag op die stoep - yskoue Castle in die hand, die mal rifrug van my jaag tarentale wat hoenderkos wil steel, vroulief is besig om 'n rooibokboud (het heel toevallig voor die bakkie ingeloop; julle weet mos) in die oond te druk, toe ek amper die bottel insluk na 'n moerske slag en gil van agter die waenhuis.
Die rifrug skrik homself in 'n ander bloedgroep in, vroulief gee 'n gil wat die dode kan wek, my trotse haan val hom des moers van sy stok en ek mors van die kosbare koudheid.
Kom my jongste knaap om die waenhuishoek gehol met 'n stofstreep agter hom aan, spoegslierte om die mondhoeke, skreeuend van ver af: "Pa moet gou kom, hier het 'n lelike ding gebeur!!"
Ek storm soos 'n wafferse voorspeler die trappe af, slaat oor ons werfkat neer, spring op - so in die verbygaan skop ek die arme kat amper in 'n gehoortoestelletjie in - en gryp my seun aan die skouers. Die hond raak verbouereerd, gryp my aan die broek. Vroulief, pan in die hand - minus die boud - storm my uit die pad, slaat die hond vir 'n ses met die pan, gryp my seun by my en hyg: "Is jy oraait? Het jy seergekry?" "Nee, Ma!" met so 'n vriesbrand stemmetjie, "Dis Jakobus, Ma, hy het die longdrop opgeblaas."
Nou moet ek eers verduidelik: agter die waenhuis het ons 'n longdrop gebou vir die werkers, vat te veel tyd as hulle eers kaias toe moet loop vir die dinge van die natuur; dinge kan partykeer jaerig raak so met die werk en eet saam. Veral vir Jakobus, my butler, soos ek hom noem.
"Is Jakobus oraait? Leef hy?" hyg skreeu vroulief met 'n aamborstige Gunston-stem. Nie dat vroulief enigsins rook nie. "Ja, Ma, hy't 'n vuurhoutjie in die skag afgegooi terwyl hy op die troon gesit het, Ma! Sy kroonjuwele en exhaust is geskroei, Ma!" "Swerwer, gaan kyk of die man nie dood is nie," word ek beveel. Nou met vroulief praat jy nie teë nie, veral as haar stemmetjie so 'n oktaaf styg.
So staat ek en kyk na Jakobus se agterent en juwele, hy gebukkend, toe Dominee skielik om die hoek kom. Was so beïndruk met die werkinge van metaangas dat ek nie die motor hoor stop het nie.
"En nou, broer?" wil Dominee met 'n skok in sy stem weet.
Ek skrik my amper bo-op Jakob se rug en probeer terselfdertyd sy broek optrek. Hy brul en gil van die pyn en probeer uit die broek ontsnap.
"Nee, Dominee, man, gee bietjie hand, Jakob wil nie stilstaan nie," hyg ek uitasem.
Dominee ruk hom om, marsjeer stywebeen en baaaaie vinnig terug na sy motor. Ek staan vasgevang tussen Jakobus se pyn en Dominee se gedagtes.
"Te dinges met jou, Dominee," dink ek by myself en trek weer Jakobus se broek af. Met dié draai Dominee om en sy mond gaan oop om iets te sê, maar geen woord kom uit by die aanskoue van die af broek. Hy staat en gaap-gaap soos 'n vis op droë grond voor hy homself in sy motor boender en met skreeuende bande wegtrek.
Intussen het Jakob homself uit sy broek bevry en daar gaat die man op loop reguit na sy kaia toe. Sy vrou het hom op 'n afstand sien aankom, vasgesteek, en weer gekyk, 'n smile op haar gesig gekry en begin om haar bloes los te knoop. (Ek het eers later by Jakob verneem hulle was teen daardie tyd al twee weke nie op "speaking terms" gewees nie.)
Toe Jakob die deur langs haar ingedraf kom, gee sy hom 'n speelse klap op die boud, op die eina. Die man pak 'n paar Dunlop-briekmerke teen die grond vas, swaai om en maak vir die sementdam.
In die hardloop besluit Boel, my rifrug, hierdie is 'n lekker speletjie en hap speels aan Jakob se alie. Jakob trek sy twee boude inmekaar soos 'n uitgedroogde lemoen en duik vir die dam, saligheid klaar op sy gesig, maar ongelukkig skuur sy twaksak teen die damwal. Borrels met onaardse geluide binne vasgevang bars bo die oppervlak uit.
Al wat Jakob uitkry met sy kop bo die water: "Jo-jo, nooit ek hy poep weer!!"
Kyk, die ding tussen my, Jakob en dominee het geloop pla. 'n Anderse soort branderigheid hierbinne waar jy nie vatplek kan kry nie, toe gaat maak ek die saak met dominee reg. Hom mooi verduidelik van die omstandighede en gebeure.
Daarna was dominee saf, maar ook nie te saf nie, wou nooit weer alleen saam met my iewers heen ry nie, en by die kerkbasaar het hy mevrou Dominee altyd styf onder sy arm vasgeknyp as ek sou nader staan. Ek dink ook nie dit het gehelp toe ek na maande weer my gesig in die kerk wys, en my seun wat van Amerika besoek, sy oë op die Nagmaaltafel gerig, kliphard laat hoor het: "Jis, pa, ek hou van dié kerk, hulle het shooters!"
Loot Eksteen was gaaf genoeg om die volgende dokumente saam te stel, regs klik op elke skakel en laai die dokument af. Dit sal met elke brief opdateer word.
Currie beker - Wedstryde
Currie beker - Logs
Currie beker - Data
Currie beker - Punte
Currie beker - Statistieke
Toetse - Logs
Toetse - Data
Toetse - Statistieke
Klik hier om vir Loot 'n epos te stuur, dalk kan hy die dokumente vir jou op 'n weeklikse basie stuur
Soveel mondjies om te voed - Martie Taylor
Van tyd tot tyd plaas ek stories geskryf deur intekenare, dis vir my 'n plesier en ek weet hoe lekker dit is om jou werk "gepubliseer" te sien.
Die wintersonnetjie is yl buite,maar hier voor die stoof waar ek staan en pannekoek bak is dit onmoontlik warm. So 'n ses stuks kleuterseuntjies staan tou en wag vir die pannekoek. Soos ek bak so eet hulle. Elkers weer 'n skoon gelekte bord en 'n taai kaneelsuiker mond wat dankie sê vir die soveelste pannekoek.
Costa hoeveel pannekoeke het jy al geëet? Die goed maak 'n knop op mens se maag, jy kan siek word…….. Dertien Tannie, sê die klein Griekse seuntjie met sy swart krulkop. Ek weet hy kon nie soveel gehad het nie, vier koppies meel bak net nie so baie nie, maar vir so 'n klein lyfie is selfs drie te veel.
Sammy was die eienaar van die kaffee in Swartruggens se hoofstraat en sy seuntjie Cosa een van die mees gewaardeerde maatjies van almal. Hy het elke keer as hy kom speel 'n pakkie warm slap skyfies en lekkers en warm broodrolletjies saam gebring. My seuns vir wie die kaffeekos 'n weelde is, staan maklik hulle pannekoek aan hom af. Later bel ek sy ma, hou hom maar dop asseblief, hy kan dalk vanaand nie te lekker voel nie.
Hoeveel seuntjies kan mens kos gee as hulle net sommer daar is as dit etenstyd is. Vir hoeveel sulke ongenooide gaste kan jy opskep voordat die kastrol se boom uitsteek en almal nog nie 'n eerste bordjie kos gehad het nie? Ek het nooit probeer tel nie, het maar elkers weer voor die stoof gaan staan en skep en skep. Dankie Ma was òns seuns, dankie tannie, was Costa en Pietie, en Jabobus en Christo Meyer. As die kos op was, moes brood en wat daar ookal was, help om die laaste magie vol te kry. So gaan dit maar aan en aan tot die een dag…………
Ek staan voor die stoof, lepel in die hand, die ander kastrolle elkeen met sy eie skepding, die tafel is gedek, maar ek het hoeka geleer dat opskepskottels net baie meer skottelgoed is en dat seuntjies nie vreeslik omgee hoe die kos op die tafel kom nie, net maar dat dit daar is en hoeveel daar is om geëet te word.
Die stapeltjie borde langs my op die kas is op en nog staan twee seuntjies voor my, genade vanaand gaan ek dit nie maak nie dink ek as ek nog vier borde van die rak afhaal. Ek moet nog vir my man skep en ek…… Dan skep ek maar, miskien bietjie aan die skraal kant, maar daar is brood op die tafel. Nee, dis reg tannie, sal brood ôk eet. Dan skraap ek die laaste bietjie van alles vir my man uit. En vanaand is ek honger, hemeltjie tog brom ek, as ek tafel toe drentel om met brood en kaas myself aan die lewe te probeer hou tot môre.
Later as al die kinders huistoe is, staan ek kwaad voor die bak skottelgoed, my maag grom van die brood en ek is moeilik en moeg. Benjamin, Chris, Leon, Johann roep ek hulle kombuis toe… Hier was vanaand nie genoeg kos vir al die seuntjies nie…. As hier weer so baie kinders is as ons eet, gaan ek julle kos vir hulle gee, dan kan die een met die meeste maatjies maar honger gaan slaap.
Later, op 'n ander dag, roep ek sommer so van die agterdeur af, kom eet…..'n ry seuntjies sit stowwerig op die stoepmuurtjie, beentjies en skurwe kaal voete al swaaiende heen en weer…Dan staan my vier seuns voor my, waar is Costa en Pietie en Jacobus, wil ek weet. Buite, mompel Benjamin, hulle is nie honger nie….. As ek deur die venster loer, sit hulle nog roerloos op die stoepmuurtjie.
Wil julle nie vanaand saam eet nie, vra ek, Nee tannie, soos een man, ons is nie honger nie. Verslae staan ek daar, is hier 'n maagsiekte of iets vreesliker as dit in omloop? Julle kan regtig maar kom saam eet nooi ek, is julle siek?... Nee tannie kom dit skaam van Costa. Is hier genoeg kos, Benjamin sê as die kos te min is vir ons almal gaan hy niks kry nie. Huil trek my keel toe as ek die dag onthou, Julle kan maar inkom nooi ek, hier is genoeg kos, Benjamin het seker verkeerd verstaan….Maar hy het nie en vandag is ek nog jammer…………
Ons woon nie meer in die Wes-Transvaal nie en ons kinders is groot, universiteit en hoërskool. Ons woon in Secunda, ons wou nie daar wees nie, maar waar jou brood is……. en ons swyg en eet ons brood……..
Ons Meisiekind is die Desember vakansie by die huis, so 'n week of wat voor die skole sluit. Weet ma vra sy die aand aan tafel, weet ma hoeveel seuns bly in die middag na skool hier, weet ma hoeveel kinders gee julle kos? Nee ek weet nie.
So vier of ses, vertel sy, hulle kom sommer hier aan, twee met fietse een ry sommer saam met pa van die skool af. Een of twee spring oor die draad hier van die veldjie af en eet en was skottelgoed saam met ons….Die ou wat van die skool af saam ry, se ma kom hom agtermiddag haal, net so skuins voor ma van die werk af kom.
Ek kyk na my man…. Sy oë is op sy bord, maar hy glimlag, die glimlag wat ek so goed ken. "Is so sê hy, vir weke al". Maar die brood en botter en kaas en alles…… ek koop net soveel elke dag……"Ja ek weet, maar die brood raak nie op nie, daar is altyd genoeg".
Een van die steunpilare in die Kaap. Hy het saam met oom Mynie Reyes die TV Boeremusiekkompetisie in die Tradisio-nele Afdeling gewen maar Fanie speel enige musiek en nie slegs tradisionele Boeremusiek nie. Hy dien tans op die bestuur van die Westelike Provinsietak.
Ekke is ook op Facebook, as jy dalk 'n Facebook profiel het en by myne wil aansluit, klik net hier. Hoe meer siele hoe meer vreugde. My Facebook eposadres is peter@funkymunky.co.za of kry my by www.facebook.com/Peterjasie
Strategie en vaardighede vir ADHD ADD
Ons is tans besig om te gesels oor die impak van Aandag Afleibaarheid en Hiperaktiwiteit Sindroom (AAHS) en die Aandag Afleibaarheid Sindroom (AAS) op die lewe van gesinne. Hierdie maand deel ek graag leiding tov vaardighede en strategieë wat die lewe van AAHS/AAS lyers makliker sal maak (en veral hulle ouers s'n).
Die volgende metode werk goed vir kinders wat AAS, asook die wat AAHS simptome toon. Dit word die 1-2-3 metode genoem.
Alle take kan opgedeel word in 'n 1-2-3 proses. 1 is Raak Georganiseerd-die kind begin fokus op wat hy gaan doen en watter material hy gaan nodig hê vir die taak. 2. Bly Gefokus-hou die aandag by die taak en sê "nee" vir afleidings. 3. Maak dit Klaar. Handel af, kontroleer en rond dit af (bv. plaas dit in die regte leêr). Met 'n meer ingewikkelde taak, soos bv. om 'n skoolprojek te doen, word die stappe meer, maar die basiese elemente bly dieselfde. Die taak word dan ingedeel in kleiner take, wat heel moontlike oor 'n paar dae of self weke strek.
'n Kind moet leer om NEE te sê vir afleidings en gedagtes wat inmeng, met die woorde: "Just do it!" en "Hoe gouer ek klaar maak hoe gouer het ek tyd vir my eie dinge." Beloon jou kind met 'n drukkie of 'n koekie as sy hard probeer om gefokus te bly en veral as sy 'n taak afhandel.
Jou rol as ouer is om 'n sagte maar hardnekkige "coach" te wees. Fokus jou kind deur vrae te vra om haar aan die gang te kry en te hou. Gebruik hierdie vrae om jou kind te laat dink wat die stappe is wat die taak van haar gaan vereis. Die genoegdoening wanneer sy in beheer voel is 'n kragtige motivering. Vra haar gereeld hoe ver sy is, wat nog gedoen moet word en hoe lank dit nog gaan neem. Dit help haar om later haar eie tydsberekening, beplanning en prosesse te monitor.
Moedig jou kind aan om 'n taak as 'n reeks vrae en antwoorde te sien. Stel voor dat hy sy hierdie hardop vra en hulle antwoord. Aan die begin kan jy die vrae vra en jou kind dit antwoord. Later kan sy dit self doen.
Dit sal geduld verg om jou kind te leer om take in kleiner stappe op te breek. Dit sal ook tyd neem voordat jou kind hierdie stappe en vrae toepas. Dit mag dalk vir jou makliker lyk om dit sommer vir haar te doen. Dit sal beslis minder geduld van jou verg. Maar dan sal jou kind ook nooit onafhanklik en suksesvol te wees nie. En ontneem jy haar die voorreg om goed te voel oor haar werk en moeite.
Ontwikkel 'n roetine. Jou kind moet leer om al die vorige aand sy benodigehede vir die volgende dag gereed te kry, en dit op 'n spesifieke plek neer te sit. Leer jou kind om lysies te maak van verantwoordelikhede in volgorde van belangrikheid of spoedeisendheid en merk dit dan af met groot genoegdoening wanneer dit afgehandel is.
Op hierdie manier leer jou kind konsekwent vaardighede wat hy sal nodig kry en word hy onafhanklik. Hierdie is 'n ouer se liefdestaak want jy vul jou kind se "toolbox" vol vaardighede wat hy kan gebruik soos die lewe dit vereis. Dit moet konsekwent, met geduld en langdurig gedoen word. En met belonings vir elke oorwinning, oor himself of oor 'n taak.
Nie net sal dit jou lewe makliker maak nie, maar dit laat 'n kind voel hy is vaardig, waardig en vul hom met selfvertroue. En hulle sal dit geniet om take af te handel om dan sorgvry hulle tyd aan dinge te wy wat hulle van hou.
'n spieel het gebreek
Pappegaai- bont eggo
totdat ek bedroe
Gaan kyk na my nuwe fotografie webwerf . Sport fotos onlangs bygelas
Drie vriendinne, een in 'n informele verhouding, een verloof en een 'n lank getroude vrou, ontmoet oor 'n paar drankies na werk.
Hulle besluit om hulle liefdeslewens bietjie op te kikker en die manne In hulle lewens te verras met 'n stoutigheidjie.
Die getroude vrou sit haar glas neer en sê, "Ek het baie beplanning gedoen. Die kinders is na my ma toe, ek het 'n lang bad geneem met gegeurde olie en my beste parfuum aangespuit. Ek het in 'n stywe leer korset geklim met swart sykouse en ses duim hoëhakke, alles afgerond met 'n swart masker. My man het by die huis gekom, 'n bier en die afstandbeheer gegryp, homself op die bank neergeplak en uitgeroep...
Yes Batman!! Wat eet ons?
Seuntjie klim op die skoolbus, en toe hy gaan sit begin hy sing:
"As my pa 'n leeu was en my ma was 'n leeu, dan was ek 'n leeu welpieeeeeeeee!
As my pa 'n koning was en my ma 'n koninging, dan was ek 'n plinsssssssss!"
Die busdrywer raak kwaad en geirriteerd met die klein seuntjie se gesingery & vra
"As jou pa 'n poephol was, en jou ma 'n straatvrou, wat was jy dan?"
Die seuntjie antwoord, " Sekel 'n busdlywel oom!"
Tien positiewe dinge te doen
Ons dae is dikwels gevul met negatiewe dinge. Goed wat verkeerd loop. Spanning en stres wat op ons pad kom. Konflik wat jou lewe versuur. Probleme wat jou dag omkrap en jou soms laat rondrol in die bed. Te midde van al die slegte gebeure, is daar wel dinge wat jy kan doen om 'n positiewe ambiance aan jou dag te verleen:
• Maak tyd vir 'n stille uur. In al die gejaag en spanning is dit goed om 'n breek te neem. Kom 'n slag weg van die televisie, die verkeer op die paaie, die stamp en stote van 'n winkelsentrum. Sit jou foon op "silence" vir sestig minute. Kan jy dit doen? Probeer dit!
• Gaan stap 'n lang ent. Stap laat jou ontspan, bring rustigheid in jou gemoed en gee gesonde oefening. Terwyl jy stap, kry jy tyd om met jouself te gesels, jou kop skoon te kry. Stap is bevordelik vir gesondheid en lewenslus.
• Maak 'n lysie van twintig dinge wat jy nog graag in jou lewe nog wil doen. Skryf dit neer. Kry dan vir jou plakkaat, 'n stapel ou tydskrifte, 'n skêr en gom. Soek in die tydskrifte prente wat hierdie dinge teenwoordig. Knip dit uit, plak dit op die plakkaat. So begin jy jou drome en doelwitte visueel formuleer.
• Kry 'n bietjie empatie met jouself. Wanneer jy deur trauma, spanning, hartseer of slegte tye gaan, wees genadig met jouself. Jy hoef nie altyd die sterkste te wees nie. Jy hoef nie alles altyd perfek te doen nie. Jy kan maar soms huilerig wees of dalk sommer net hartseer wees. Aanvaar dat jy soms 'n fout kan maak. Vertroetel jouself met genade en simpatie.
• Glimlag en wees vriendelik met iemand wat jy die eerste keer vandag ontmoet. Bring 'n titsel sonskyn in iemand anders se lewe. Jy sal die vrugte daarvan pluk. Gee vir iemand omgee en liefde, 'n drukkie, reik uit en luister met begrip. Met jou glimlag en sagte woord, kan jy 'n stukkie van Jesus na jou naaste bring.
• Gaan sit op 'n rots by die see en kyk uit oor die wye groot oseaan. Ervaar net weer die wonderlike gawe om te kan leef. Die lewe is 'n geskenk van God.
• Moenie jou tyd mors met negatiewe mense wat jy nooit tevrede kan stel nie. Sulke mense is uitputtend en emosioneel afbrekend. Waar jy 'n keuse het, spandeer jou tyd met positiewe en optimisties gelowige mense.
• Eet 'n goeie gesonde en gebalanseerde ete. En geniet dit!
• Bêre jou woede en skuif dit weg. Ja, die lewe is vol frustrasie, maar sommige mense het die gewoonte om elke dag kwaad te word. Mense wat voortdurend kwaad is vir alles en almal versuur die lewe. Sulke mense kan nooit gelukkig wees nie. Sien weer die goeie in 'n situasie, lag vir jouself en geniet die fantastiese voorreg om net te kan leef en lief te hê.
• Maak 'n tyd, elke dag, om intens Bybel te lees en te bid.
Iemand het op 'n keer gesê dat 'n positiewe houding soos 'n kettingreaksie is wat positiewe denke en gebeure tot gevolg het. Dit is die vonk wat uitsonderlike resultate lewer. Moenie dus wag dat positiwiteit by jou deur afgelewer gaan word nie. Jy kan vandag reeds begin met die aanskakeling van die kettingreaksie van positiewe gevolge in jou lewe.
"Positiwiteit smeer af soos skoenpolitoer. Voor jy jou kom kry, is almal vol daarvan." - Anoniem -
Konfyt by die potbrood
Ek het al in die verlede geskryf oor potbrood as 'n bykos vir jou potjiegereg.
Brood, en veral potbrood kan egter ook op sy eie geniet word. So, volgende keer as jy 'n potbrood maak om saam met jou potjiegereg te geniet, maak nog een wat jy later saam met lekker tuisgemaakte konfyt kan geniet.
Toe begin ek soek na lekker konfytresepte. 'n Vriendin van my, Anna Eksteen, stuur toe vir my een van haar eBoeke met die title "Herinnering an ouma se spens", en daar kry ek toe die resepte waarna ek soek.
Anna het al 'n hele reeks resepte eBoeke saamgestel, vir meer inligting kontak haar gerus kontakinligting hieronder.
In alle geval, hier is 'n paar minder bekende konfytresepte wat jy gerus kan probeer! Met 'n lekker potbrood en 'n verskeidenheid van hierdie konfyte gaan jou vriende weer en weer kom kuier!
Hierdie een het ek nog nie probeer nie, maar dis verskillednd van die gewone en ek is seker dit kan net lekker wees:
500g donkerrooi roosblare
Was roosblare goed af. Voeg water by roosblare in 'n kastrol. Prut tot sag. Verwyder van hitte. Roer suiker en suurlemoensap by en roer tot suiker opgelos is. Plaas kastrol terug op stoof en kook oor matige hitte vir ongeveer 40 minute. Roer voortdurend. Voeg rooswater by en kook nog 5 minute. Skep klein bietjie konfyt op metaalwasbak. As dit 'n balletjie vorm en so bly is die konfyt reg, anders moet dit nog bietjie kook. Laat konfyt bietjie afkoel en skep in gesterileerde flesse.
Tamatiekonfyt was nog altyd een van my gunstelinge, met soetrissie by kan dit net 'n wenner wees!
SOETRISSIE EN APPELKOOSKONFYT
250g gedroogde gekapte appelkose
250g pitlose rosyntjies
2 liter witwynasyn
1 liter ryswynasyn
800g gekapte uie
10g gekapte knoffel
45g gemaalde gemmer
30g gemaalde koljander
Gooi die asyn, rosyntjies en appelkose in 'n pot en laat staan die mengsel oornag. Voeg die oorblywende bestanddele by en prut op die stoof totdat die blatjang dik is. Stoor in gesterilliseerde bottels. Maak sowat 2,5 liter.
Korrelkonfyt is 'n tradisionele gunsteling en heerlik met skons en snoek. (Natuurlik ook met potbrood)
2kg sultana druiwe (geweeg na stokkies verwyder is)
1,2kg wit suiker
Spoel die druiwe goed af. Maak lae druiwe en suiker in 'n swaarboompot en los die suiker op oor lae hitte. Verhoog die temperatuur, voeg suurlemoensap by en kook die konfyt tot die stroop so dik is soos heuning. Verwyder van die hitte. Skep enige skuim af en skep konfyt in gesteriliseerde bottels. Bedek met gesmelte kerswas of sirkeltjies waspapier wat in brandewyn gedoop is. Laat afkoel en seël die bottels.
Baie van ons het 'n kumkwatboom in die tuin en on sweet nie gewoonlik wat om met die vrugte te doen nie, probeer gerus hierdie resep:
Weeg die hoeveelheid kumkwats af en sny 'n kruisie aan die onderkant van elk. Voeg net genoeg water by om die koemkwats te bedek. Verhit dit tot kookpunt en kook dit so sag dat 'n vuurhoutjie maklik deur die skil gedruk kan word. Weeg net soveel wit suiker af as die koemkwats geweeg het. Voeg die suiker by die vruggies asook die sap van een suurlemoen vir elke 1kg koemwats wat gekook word. Verhit die mengsel stadig tot kookpunt en roer dit aan die begin gereeld om die suiker te laat oplos. Kook die koemkwats oor matige hitte en begin die stroopdikte ná 'n halfuur toets. Skep 'n bietjie stroop op 'n koue piering. Laat dit afkoel en stoot dit met die voorvinger. As dit rimpels vorm, is dit dik genoeg. Die vruggies moet helder vertoon en deurgekonfyt wees. Skep die pitte wat uitgekook het en die skuim af. Bottel die konfyt warm en verseël dit dadelik.
Vra vir jou buurman of hy vir jou van sy kwepers sal gee, dan probeer jy die volgende resep:
500g kweper, geskil en in stukke gesny
steranys, een vir elke kweper
Kook die kwepers in water tot dit sag is. Dreineer en voeg die suiker, suurlemoensap, lemoensap en steranys by. Laat toe om 2-3 ure teen baie lae hitte te prut tot die kweper diep-oranje in kleur is en die stroop dik is. Gooi in gesteriliseerde bottel en bedek met suikerstroop. Omdat steranys 'n sterk smaak het, kan dit bygevoeg word volgens jou voorkeur, maar in hierdie resep is ongeveer een steranys per kweper wat gebruik word bygevoeg. Maak sowat 220g.
Ek smul altyd lekker aan turksvye maar het nooit gedink om konfyt daarvan te maak nie! Probeer gerus die volgende resep:
Skil 1kg ryp turksvye dun af en sny dit in klein stukkies op. Voeg 625ml water by, verhit dit tot kookpunt en kook dit 'n kwartier lank met die deksel op. Haal die kastrol van die stoof af. Voeg 375g witsuiker, die sap van 'n halwe suurlemoen, 1 knoets gekneusde, gedroogde gemmerwortel en 'n knippie sout by die warm turksvymoes. Verhit die mengsel stadig tot kookpunt en roer dit aan die begin totdat al die suiker opgelos is. Kook dit oor matige hitte totdat die konfyt helder en dik is. Verwyder die gemmer en gooi dit weg. Skuim die konfyt af, indien nodig. Bottel dit warm en verseël dit wanneer afgekoel.
Nouja, nou het julle genoeg idees om julle potbrood sommer baie lekkerder te laat proe. Jy sal meer as een brood moet bak as jou vriende eers aan al jou nuwe konfyte begin proe het.
Ek soek nou ook "ongewone" konfytresepte, nie die gewone appelkoos en perske nie. Hoe lyk dit, as jy daardie ekstra lekker konfytresep het stuur gerus aan my per epos
Die volledige lys van al Anne se boeke is onderaan, bestel gerus Pa se Boek as Vadersdag geskenk, daar is nog tyd oor, die boek word per epos gestuur.
Ek kan die boek PA SE BOEK aanbeveel as 'n ideale Vadersdag geskenk wat die 20ste Junie gevier word. Dit is iets heel anders as die gewone "soap on a rope" of nog 'n paar sakdoeke. Menige mans het al in die verlede vir my terugvoering gegee oor hierdie boek wat hul beskryf het as uitsonderlik.
My versameling eResepteboeke is besonder gewild as klein geskenkies, vir die buurvrou, jou kind se dagmoeder, jou kollega by die werk of sommer om jouself te bederf. Ek kry goeie en positiewe terugvoering. Daar was ook al 'n artikel oor 2 van my boeke in Rapport, wat bewys is dat hierdie nie 'n sogenaamde "scam" of "foefie" is nie. Baie mense kan getuig en hul tevredenheid uitspreek oor die boeke wat hul al van my bestel het.
LEES HIER AS JY WIL WEET WAT OM TE DOEN OM TE BESTEL
Om 'n resepteboek by my te bestel, is baie eenvoudig. Stuur 'n e-pos met jou keuse van boek/e aan my by anna_se_kombuis@yahoo.com
Ek sal die boek/e in Microsoft Word-formaat stuur, tesame met besonderhede van die bankrekening waarin die inbetaling gedoen kan word. Ongelukkig kan ek nie enige bestellings stuur as daar nie behoorlike kontakbesonderhede saam gestuur word nie.
Met die druk van 'n knoppie kan jy nou 'n resepteboek bestel wat vóór aandete per e-pos in jou INBOX afgelewer word. Jy kan dit dan uitdruk of stoor op CD of op jou rekenaar.
Sommige mense liaseer dit in 'n "flip file" vir maklike gebruik en om die kosspatsels maklik af te vee na gebruik. Let asseblief daarop dat die boeke NIE AFGELEWER of GEPOS word nie, en is nie beskikbaar in HARDEBAND nie. Die boeke is ongelukkig nie beskikbaar in Engels nie, tensy so aangedui.
Ek werk op 'n absolute eerlikheidsbasis en vertrou dat jy dieselfde sal doen.
Ek stuur eers die boeke, tesame met my bankbesonderhede, waarna jy my betaal wanneer jy dit ontvang het en tevrede is daarmee. Soos 'n tipe van COD – Cash on delivery. Jy hoef nie bang te wees dat ek jou geld gaan vat en laat waai nie, want jy ontvang mos eers die boeke en dan betaal jy my. Jy sal dus verstaan dat ek nie vir lang periodes kan wag vir betaling nie. Indien jy nie nou kan betaal nie, dan vra ek dat jy eerder nie nou sal bestel totdat jy weet jy die nodige betaling kan maak nie.
Geniet die dag verder en groete tot ons dalk weer gesels.
0822946799(Hierdie foon is ongelukkig nie altyd aangeskakel nie - Laat asseblief 'n boodskap)
LYS VAN BESKIKBARE BOEKE
KOM ONS PAK 'N PIEKNIEKMANDJIE R60
Die boek handel oor vriendskap en liefde en 'n piekniekmandjie en al die lekker eet wat daarmee gepaard gaan. Dit bevat verskillende kossoorte (soet en southappies) (sosaties) (doopsouse) (koue soppe) (verskeidenheid brode) (lekkernye) (drankies en vele meer) vir 20 verskillende piekniekmandjies en sommer net allerhande mooi en besonderse sêgoed oor vriendskap, en 'n idee of wat om vir die spesiale persoon as geskenkie te gee.
SOMER, SON EN BAIE SLAAI R60
Is presies dit wat die naam aandui. Dit is nie net gewone "bokkos" nie. Dit is 'n fees van slaaie. "Slaaie galore". Hierdie eBoek bevat meer as 200 resepte wat nie net heerlike slaaie insluit nie, maar ook smoothies, skommels en allerlei dorslessers.
VROU VAN SPREUKE 31 R80
Hierdie boek was spesiaal saamgestel vir Moedersdag, maar is nie net bedoel vir Moedersdag nie. Hierdie is 'n "elke dag boek. Let asseblief egter dat hierdie boek redelik groot is (2MB) alvorens jy bestel.
Hierdie e-boek is vir ALLE vroue, en nie net diegene wat die titel ma, moeks, mammie of moeder dra nie. My beskeie mening is dat elke vrou met natuurlike moederinstink gebore word, en dus in haar wese die moederlike rol op een of ander stadium in haar lewe vertolk. Of dit is dat jy kinders van jou eie het, of dit is dat jy peetma is, of voog is, of dit is dat jy toe jy klein dogtertjie was vir jou poppe ma-ma gespeel het en of dit is dat jy vir die hondjies, katjies of voëltjies kos gee. Die moederinstink sal daar altyd wees, so ook die behoefte om te versorg, te bederf, te beskerm en te vertroetel. Al hierdie dinge, is ma-wees dinge, en alle vroue het 'n begeerte daartoe. Hierdie samestelling bevat nie net resepte nie, maar ook gesegdes, waarhede en allerhande verrassingtjies. Dit is inderdaad een van my samestellings waarop ek die trotste is en ek glo jy sal dit ook net so geniet.
MAMMA MIA – LEKKER PASTA R60
SMULGEREGTE OPGETOWER UIT MAALVLEIS R60
HOENDER VIR ELKE DAG SE EET R60
RECIPES FOR VEGETARIANS R60
ALWEER OP DIEET? R70
EET JOU GROENTE R60
PA SE BOEK (Soos beskryf in artikel in Rapport en ideaal vir Vadersdag) R80
ONTHOU JY NOG? (Soos beskryf in artikel in Rapport ) R80
Hierdie boek is propvol resepte uit ons kinderjare.Onthou jy nog? Hertzogkoekies, mosbolletjies, gemmerbier, repelsteeltjies? ens ens.Ek glo dat as jy deur hierdie boek begin blaai, die meeste resepte jou 'n " TRIP DOWN MEMORY LANE " sal gee.
110 SPYSKAARTE VIR DIE WERKENDE VROU R60
Na baie navrae het 'n boek saamgestel vir die werkende vrou wat saans nie ure voor die kospotte wil staan na 'n dag se werk nie. Die geregte is beplan vir Maandae tot Vrydae.Naweke verander 'n mens se roetine as in die week en spyskaarte vir Sondag etes, ens is nie hierby ingesluit nie.
Hierdie boek bevat die volgende:
JAPTRAP ETES SONDER DIE SJLEP R60
Dis 'n fyn kuns om saans ná werk by die huis te kom en binne 'n kort rukkie kos gereed en op die tafel te hê. Om gou by 'n supermark te stop vir voorbereide etes, is nie altyd 'n opsie nie - definitief nie elke aand van die week nie. Is jy ook soms in hierdie situasie?
SOUSE, DOOPSOUSE, SMERE EN BOTTERS R60
Daar is dinge wat maar eenmaal bymekaar hoort - soos die regte sous by die regte kos. En doen jy 'n bietjie ekstra moeite in die sous-afdeling, is dit die maklikste manier om nuwe woema aan ou gunstelinge te gee.
'n BORDVOL PEUSELHAPPIES R60
Southappies is nie noodwendig 'n makliker manier van onthaal nie, juis omdat daar soveel moeite in die maak van southappies ingaan. Die voordeel daarvan is egter dat die gasvrou alles vooraf kan maak en heerlik en ontspanne saam met haar gaste kan kuier.
Hier is kortliks hoe dit werk met die kleiner samestellings:
Elkeen van die onderstaande samestellings bevat ongeveer 100 of bietjie meer resepte. Elke samestelling se prys is R30 elk.
MAAR. indien die koper meer as 4 boeke neem verlaag die prys na R25 per samestelling, en meer as 10 verlaag die prys na R20 per samestelling.
15. KOS UIT DIE SEE
Soet terte en kaaskoeke.
Die naam sê als.
Lekkernye en allerhande soetgoed soos malvalekkers, noga, fudge en baie meer.
26. VIS EN VLEIS UIT'N BLIK
Tuna, salm, makriel, sardiens, slakke en ander.
Lewer, afval, niertjies, hoenderlewertjies en een of twee ander.
Kontak my asseblief by anna_se_kombuis@yahoo.com indien jy sou besluit om my moontlik te ondersteun.
Vriendelike groete en seënwense
Elke eerste keer registreerder kwalifiseer vir 'n gratis kaartjie in een van die groot oorsese Lotto trekkings, as jy dus nog NIE voorheen geregstreer het nie, gaan as volg te werk: